
Uznesenie Okresný súd Prievidza na verejnom zasadnutí dňa 22. septembra 2025 v konaní pred samosudcom JUDr. Pavlom Bielikom v trestnej veci odsúdeného A. B. rozhodol: Podľa § 69 ods. 1 Trestného zákona súd u odsúdeného A. B., nar. XX.X.XXXX v C., trvale bytom A. D. XXX podmienečne upúšťa od výkonu zvyšku trestu zákazu činnosti riadiť motorové vozidlá všetkého druhu v trvaní 30 (tridsať) mesiacov, ktorý mu bol uložený trestným rozkazom Okresného súdu Prievidza č. 0T/56/2024 zo dňa 23.4.2024, právoplatný dňa 3.5.2024. Podľa § 69 ods. 2 Trestného zákona súd stanovuje skúšobnú dobu v trvaní 11 (jedenásť) mesiacov. odôvodnenie: Dňa 22.07.2025 bola tunajšiemu súdu doručená žiadosť odsúdeného A. B., o podmienečné upustenie od výkonu zvyšku trestu zákazu činnosti podľa § 69 ods. 1 Trestného zákona. V žiadosti uviedol, že splnil podmienky podľa §69 ods. 1 Trestného zákona, svoj čin oľutoval, ľutuje ho do dnešného dňa a ako obchodný zástupca potrebuje viesť motorové vozidlo. Samosudca, za účelom prejednania návrhu odsúdeného vykonal dňa 22.09.2025 verejné zasadnutie, na ktorom sa oboznámil so žiadosťou odsúdeného (č.l. 1), evidenčnou kartou (č.l. 9-12) , správou z obce (č.l. 14), správou z polície (č.l. 13), výpisom z evidencie priestupkov (č.l. 16), registrom trestov (č.l. 15), pripojeným spisom Okresného súdu Prievidza sp. zn. 0T/56/2024 a to najmä s trestným rozkazom Okresného súdu Prievidza sp. zn. 0T/56/2024 zo dňa 23.04.2024. Trestným rozkazom Okresného súdu Prievidza sp. zn. 0T/56/2024 zo dňa 23.04.2024, právoplatným dňa 03.05.2024 bol odsúdený A. B. uznaný vinným z prečinu ohrozenia pod vplyvom návykovej látky podľa § 289 ods. 1 Trestného zákona a bol mu uložený trest odňatia slobody v trvaní 3 (tri) mesiace, ktorého výkon mu bol podmienečne odložený na skúšobnú dobu v trvaní 18 (osemnásť) mesiacov. Zároveň mu bol uložený trest zákazu činnosti viesť motorové vozidlá všetkého druhu v trvaní 30 (tridsať) mesiacov. Trest zákazu činnosti po započítaní doby zadržania vodičského preukazu (od 21.04.2024 do 03.05.2024) má odsúdený predpokladane vykonať dňa 21.10.2026. Odsúdený polovicu trestu zákazu činnosti vykonal dňa 21.07.2025. Podľa § 437 ods. 4 Trestného poriadku, na konanie o podmienečnom upustení od výkonu zvyšku trestu zákazu činnosti, ako aj na konanie o nariadení výkonu zvyšku tohto trestu sa primerane použijú ustanovenia § 415 až 417. Príslušným na vydanie rozhodnutí je súd, ktorý vo veci konal v prvom stupni. Podľa § 69 ods. 1 Trestného zákona, po výkone polovice trestu zákazu činnosti môže súd podmienečne upustiť od výkonu jeho zvyšku, ak odsúdený v čase výkonu trestu spôsobom svojho života preukázal, že ďalší výkon tohto trestu už nie je potrebný.
Podľa § 69 ods. 2 Trestného zákona, pri podmienečnom upustení od výkonu zvyšku trestu zákazu činnosti súd určí skúšobnú dobu až na päť rokov, nie však kratšiu ako zvyšok trestu; skúšobná doba začína plynúť dňom nasledujúcim po dni právoplatnosti rozhodnutia o tomto upustení.. Samosudca po oboznámení sa so spisovým materiálom na verejnom zasadnutí zistil, že návrh odsúdeného je s poukazom na § 69 ods. 1 Trestného zákona dôvodný. Odsúdený splnil súčasne obe podmienky podľa § 69 ods. 1 Trestného zákona, a to že vykonal potrebnú časť uloženého trestu zákazu činnosti (polovica trestu zákazu činnosti) a v čase výkonu trestu spôsobom svojho života preukázal, že ďalší výkon tohto trestu už nie je potrebný. Z vykonaného dokazovania neboli zistené žiadne skutočnosti, ktoré by odôvodňovali záver, že odsúdený neviedol počas trvania zákazu činnosti riadny život, resp. že by svojím spôsobom života nepreukázal skutočnú snahu o nápravu. Počas plynutia trestu zákazu činnosti nespáchal odsúdený žiadny trestný čin, priestupok ani správny delikt. Podrobil sa preskúmaniu zdravotnej spôsobilosti osobitne vo vzťahu k závislosti od alkoholu, inej návykovej látky alebo liečiva u A. E. a taktiež absolvoval odborne poradenstvo u B. F. G.. Podľa § 69 ods. 2 Trestného poriadku súd určil odsúdenému skúšobnú dobu, počas ktorej má odsúdený preukázať, že ďalší výkon trestu zákazu činnosti už nie je potrebný. Vzhľadom na uloženú dobu trestu zákazu činnosti a jeho vykonanú časť, súd určil skúšobnú dobu v trvaní 11 (jedenásť) mesiacov. S poukazom na vyššie uvedené skutočnosti bolo rozhodnuté tak, ako je to uvedené vo výrokovej časti tohto uznesenia. Poučenie: Proti tomuto uzneseniu možno podať sťažnosť do 3 pracovných dní od jeho vyhlásenia cestou tunajšieho súdu na Krajský súd v Trenčíne.

